Document ID: 32012D0302

KOMMISSIONENS GENNEMFØRELSESAFGØRELSE
af 11. juni 2012
om ændring af afgørelse 2011/163/EU om godkendelse af tredjelandes planer forelagt i henhold til artikel 29 i Rådets direktiv 96/23/EF
(meddelt under nummer C(2012) 3723)
(EØS-relevant tekst)
(2012/302/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF (1), særlig artikel 29, stk. 1, fjerde afsnit, og artikel 29, stk. 2, og
ud fra følgende betragtninger:
(1)
Ved direktiv 96/23/EF er der fastsat kontrolforanstaltninger vedrørende de i bilag I til direktivet omhandlede stoffer og grupper af restkoncentrationer. I henhold til direktiv 96/23/EF er optagelse eller opretholdelse på de lister over tredjelande, hvorfra medlemsstaterne kan indføre dyr og animalske produkter, der er omfattet af direktivet, betinget af, at de pågældende tredjelande forelægger en plan med oplysninger om de garantier, de stiller med hensyn til overvågning af de grupper af restkoncentrationer og stoffer, der er opstillet i nævnte bilag. Sådanne planer skal ajourføres på anmodning af Kommissionen, navnlig når kontrollen gør det påkrævet.
(2)
Ved Kommissionens afgørelse 2011/163/EU (2) blev de planer, der er omhandlet i artikel 29 i direktiv 96/23/EF (i det følgende benævnt »planerne«), og som er forelagt af visse tredjelande, der er opført på listen i afgørelsens bilag, godkendt for de dyr og animalske produkter, der er omfattet af listen.
(3)
Det er i lyset af de nye planer, som visse tredjelande har forelagt, og de supplerende oplysninger, som Kommissionen har modtaget, nødvendigt at ajourføre listen over tredjelande, hvorfra medlemsstaterne i henhold til direktiv 96/23/EF må indføre visse dyr og animalske produkter, som for øjeblikket er opført i bilaget til afgørelse 2011/163/EU (i det følgende benævnt »listen«).
(4)
Belize har forelagt Kommissionen en plan vedrørende akvakultur. Planen giver tilstrækkelige garantier og bør godkendes. Belize bør derfor opføres på listen med hensyn til akvakultur.
(5)
Chile er for øjeblikket opført på listen med hensyn til får og geder, men med en henvisning til fodnote 3 i bilaget til afgørelse 2011/163/EU. Det fastsættes i fodnoten, at der kun må importeres får fra Chile. Chile har forelagt Kommissionen en plan vedrørende geder. Planen giver tilstrækkelige garantier og bør godkendes. Derfor bør henvisningen til fodnote 3 fjernes fra listen vedrørende Chile.
(6)
Curaçao er for øjeblikket opført på listen med hensyn til mælk. Curaçao har imidlertid ikke forelagt en plan som påkrævet i henhold til artikel 29 i direktiv 96/23/EF. Curaçao bør derfor udgå af listen.
(7)
Hongkong er for øjeblikket opført på listen med hensyn til fjerkræ og akvakultur. Hongkong har imidlertid ikke forelagt en plan som påkrævet i henhold til artikel 29 i direktiv 96/23/EF. Hongkong bør derfor udgå af listen.
(8)
Gambia har forelagt Kommissionen en plan vedrørende akvakultur. Planen giver tilstrækkelige garantier og bør godkendes. Gambia bør derfor opføres på listen med hensyn til akvakultur.
(9)
Afgørelse truffet af Det Blandede EØS-udvalg nr. 133/2007 af 26. oktober 2007 om ændring af bilag I (Dyre- og plantesundhed) til EØS-aftalen (3) udvider bestemmelserne i bilaget til at omfatte Island. Island bør derfor udgå af listen.
(10)
Jamaica er for øjeblikket opført på listen med hensyn til akvakultur og honning. Jamaica har imidlertid ikke forelagt en plan som påkrævet i henhold til artikel 29 i direktiv 96/23/EF. Jamaica bør derfor udgå af listen med hensyn til akvakultur.
(11)
Kenya har forelagt Kommissionen en plan vedrørende kamelmælk. Planen giver tilstrækkelige garantier og bør godkendes. Kenya bør derfor opføres på listen med hensyn til kamelmælk.
(12)
Libanon har forelagt Kommissionen en plan vedrørende honning. Planen giver tilstrækkelige garantier og bør godkendes. Libanon bør derfor opføres på listen med hensyn til honning.
(13)
Namibia er for øjeblikket opført på listen med hensyn til kvæg, får og geder, vildtlevende vildt og opdrættet vildt. Namibia har imidlertid ikke forelagt en plan vedrørende opdrættet vildt som påkrævet i henhold til artikel 29 i direktiv 96/23/EF. Namibia bør derfor udgå af listen med hensyn til opdrættet vildt.
(14)
Ny Kaledonien er for øjeblikket opført på listen med hensyn til kvæg, akvakultur, vildtlevende vildt, opdrættet vildt og honning. Dette tredjeland har meddelt Kommissionen, at det ikke længere er interesseret i at eksportere fersk oksekød til Unionen. Ny Kaledonien har imidlertid givet de garantier, der er påkrævet, for at blive på listen med hensyn til kvæg, men med følgende fodnote: »tredjelande, der udelukkende anvender råvarer fra medlemsstater eller fra andre tredjelande, der er godkendt med henblik på import til Unionen af sådanne råvarer«. Der bør derfor indsættes en henvisning til den relevante fodnote på listen vedrørende Ny Kaledonien med hensyn til kvæg.
(15)
Sint-Maarten er for øjeblikket opført på listen med hensyn til mælk. Sint-Maarten har imidlertid ikke forelagt en plan som påkrævet i henhold til artikel 29 i direktiv 96/23/EF. Sint-Maarten bør derfor udgå af listen.
(16)
San Marino er for øjeblikket opført på listen med hensyn til kvæg, svin og honning. Dette tredjeland har meddelt Kommissionen, at det ikke længere er interesseret i at eksportere svinekød til Unionen. San Marino bør derfor udgå af listen med hensyn til svin.
(17)
For at undgå en eventuel afbrydelse af samhandelen bør der fastsættes en overgangsperiode for de relevante sendinger fra Curaçao, Hongkong, Jamaica, Namibia og Sint-Maarten, der er udstedt certifikater for og afsendt til Unionen inden datoen for anvendelse af denne afgørelse.
(18)
Afgørelse 2011/163/EU bør derfor ændres i overensstemmelse hermed.
(19)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Bilaget til afgørelse 2011/163/EU erstattes af teksten i bilaget til nærværende afgørelse.
Artikel 2
I en overgangsperiode indtil den 15. august 2012 accepterer medlemsstaterne sendinger af mælk fra Curaçao, fjerkræ og akvakultur fra Hongkong, akvakultur fra Jamaica, opdrættet vildt fra Namibia og mælk fra Sint-Maarten, forudsat at importøren af disse produkter kan dokumentere, at der er udstedt certifikater for de pågældende sendinger, og de er afsendt til Unionen inden den 1. juli 2012.
Artikel 3
Denne afgørelse anvendes fra den 1. juli 2012.
Artikel 4
Denne afgørelse er rettet til medlemsstaterne.
Udfærdiget i Bruxelles, den 11. juni 2012.

Labels: 3
17
6